EURÓPSKA KOMISIA V Bruseli30. 11. 2016 COM(2016) 748 final SPRÁVA KOMISIE o dostupnosti odbornej prípravy pre obslužný personál vzhľadom na bezpečné zaobchádzanie s technológiami šetrnými ku klíme, ktoré nahrádzajú fluórované uhľovodíky alebo ktorými sa má znížiť miera ich využívania



1.Úvod V nariadení (EÚ) č. 517/2014 sa ukladá povinnosť obmedziť množstvá fluórovaných uhľovodíkov (ďalej len „HFC“), ktoré spoločnosti môžu uviesť na trh v EÚ, t. j. dovozom alebo výrobou. Dôsledkom obmedzenia predaja týchto skleníkových plynov s často vysoko otepľujúcim účinkom sa časom výrazne znížia ich emisie. Toto postupné znižovanie sa začalo v roku 2015 a obmedzí sa ním povolená dodávka HFC: zníženie o 79 % v roku 2030 v porovnaní s obdobím rokov 2009 – 2012. Len v samotnom roku 2030 sa postupným znižovaním predíde emisiám zodpovedajúcim 70 miliónom ton ekvivalentu CO2. Pôjde o zníženie o dve tretiny v porovnaní s vývojom bez zmeny. Významne sa tak prispeje k dosahovaniu cieľov Únie v oblasti klímy. Po obmedzení dodávky HFC budú výrobcovia zariadení a výrobkov, v ktorých sa používajú HFC, musieť prejsť na používanie alternatívnych chladív šetrných ku klíme. Keďže technologický vývoj v posledných rokoch zaznamenal výrazný pokrok, pri mnohých typoch zariadení a výrobkov sa prechod na vhodné a energeticky efektívne alternatívne chladivá s nízkym potenciálom globálneho otepľovania stáva realizovateľným. Mnohé z alternatívnych chladív však vykazujú vlastnosti, s ktorými obslužný personál a koncoví používatelia nemusia byť dostatočne oboznámení, napr. horľavosť alebo vysoký tlak. Bezpečná montáž a prevádzka zariadení, v ktorých sa používajú alternatívne chladivá, si vyžaduje dostupnosť príslušnej odbornej prípravy, ktorú by v priebehu postupného znižovania vo veľkom rozsahu mal absolvovať obslužný personál v rámci celej EÚ. Ak sa tak nestane, môže to ohroziť prechod na alternatívne chladivá a viesť k vyšším nákladom, než je nevyhnutné. V tomto kontexte správa vyplýva z článku 21 ods. 6 nariadenia (EÚ) č. 517/2014, v ktorom sa vyžaduje, aby Komisia „najneskôr 1. januára 2017 uverejnila správu, v ktorej preskúma právne predpisy Únie v súvislosti s odbornou prípravou fyzických osôb na účely bezpečného zaobchádzania s alternatívnymi chladivami na nahradenie alebo obmedzenie používania fluórovaných skleníkových plynov, a podľa potreby predloží Európskemu parlamentu a Rade legislatívny návrh s cieľom zmeniť príslušné právne predpisy Únie.“ V tejto správe sa analyzujú relevantné právne predpisy Únie. Ďalej sa v nej posudzuje odborná príprava, ktorá je v súčasnosti dostupná vo všetkých členských štátoch, absolvovanie tejto odbornej prípravy zo strany obslužného personálu a iné aktuálne iniciatívy v oblasti odbornej prípravy, ktoré je možné využiť ako východisko pre rozsiahlejšiu podporu odbornej prípravy na účely zaobchádzania s alternatívnymi chladivami. Táto správa sa opiera o externú odbornú prácu vykonanú pre Komisiu vrátane dotazníka na získanie informácií od orgánov členských štátov, ako aj rozsiahle konzultácie so zainteresovanými stranami vrátane rokovaní v rámci konzultačného fóra zriadeného v súlade s článkom 23 nariadenia (EÚ) č. 517/2014. 2.Právne predpisy EÚ a normy pre výrobky súvisiace s odbornou prípravou 2.1Nariadenie (EÚ) č. 517/2014 (nariadenie o fluórovaných skleníkových plynoch) V nariadení (EÚ) č. 517/2014 a súvisiacich vykonávacích nariadeniach Komisie sa na úrovni EÚ stanovujú veľmi presné požiadavky na odbornú prípravu a certifikáciu technických pracovníkov, ktorí zaobchádzajú s chladivami na báze fluórovaných skleníkových plynov. Mnohé z nich vychádzajú z už existujúcich opatrení v zmysle predošlého nariadenia (ES) č. 842/2006 a jeho vykonávacích nariadení od roku 2008. Hlavným účelom týchto požiadaviek je zabezpečiť minimalizáciu emisií skleníkových plynov zo zariadení. Od 1. januára 2015 musia certifikovaní technickí pracovníci okrem technických znalostí a praktickej odbornej prípravy zameranej na fluórované skleníkové plyny taktiež mať „informácie o príslušných technológiách na nahradenie alebo obmedzenie používania fluórovaných skleníkových plynov a o bezpečnom zaobchádzaní s nimi.“ Zámerom je poskytnúť technickým pracovníkom, ktorí získavajú odbornú prípravu v oblasti používania fluórovaných skleníkových plynov, určité všeobecné poznatky o vlastnostiach alternatívnych chladív (t. j. CO2, amoniaku, uhľovodíkov a HFO) a charakteristikách zariadení, v ktorých sa používajú. Nariadenie neobsahuje konkrétnejšie požiadavky na odbornú prípravu, pokiaľ ide o alternatívne chladivá (nie fluórované skleníkové plyny), keďže tieto alternatívne chladivá nie sú zahrnuté v rozsahu pôsobnosti nariadenia. 2.2Ostatné relevantné právne predpisy EÚ Na druhej strane však ostatné právne predpisy EÚ, ktoré sa zameriavajú na bezpečné zaobchádzanie so zariadeniami, obsahujú povinnosti týkajúce sa odbornej prípravy súvisiacej s alternatívnymi chladivami (pozri tabuľku 1). Okrem konkrétnych právnych predpisov, ktoré sa týkajú rizík ako horľavosť a tlak, sú v tomto kontexte relevantné aj otázky všeobecnejšej bezpečnosti výrobkov, ako aj právne predpisy v oblasti zdravia a bezpečnosti. Tabuľka 1: Ostatné právne predpisy EÚ relevantné pre bezpečné zaobchádzanie s alternatívnymi chladivami k fluórovaným skleníkovým plynom Kategória Právne predpisy EÚ Tlak smernica 97/23/ES o tlakových zariadeniach (a prepracované znenie 2014/68/EÚ) Horľavosť/Výbušné atmosféry ATEX 95 – smernica 2014/34/EÚ o výbušných atmosférach (ktorou sa zrušuje smernica 94/9/ES) ATEX 137 – smernica 99/92/ES o minimálnych požiadavkách na zlepšenie bezpečnosti a ochrany zdravia pracovníkov potenciálne ohrozených výbušným prostredím. Bezpečnosť a ochrana zdravia smernica 89/391/EHS – rámcová smernica o bezpečnosti a ochrane zdravia pri práci (BOZP) Bezpečnosť výrobkov smernica 2006/95/ES (a prepracované znenie 2014/35/EÚ) – smernica o nízkom napätí smernica 2004/108/ES (a prepracované znenie 2014/30/EÚ) – smernica o elektromagnetickej kompatibilite smernica 2006/42/ES – smernica o strojových zariadeniach Na úrovni EÚ rámcová smernica 89/391/EHS o bezpečnosti a ochrane zdravia pri práci podporuje opatrenia na zlepšovanie bezpečnosti a zdravia pracovníkov pri práci. Stanovujú sa v nej všeobecné požiadavky na odbornú prípravu zamestnancov vrátane dočasných zamestnancov/dodávateľov, ktorí pracujú v tých istých priestoroch. Pracovníci musia absolvovať odbornú prípravu pri nástupe (pred začatím vykonávania práce), v prípade presunu alebo zmeny náplne práce, keď sa po prvýkrát zavádza alebo mení pracovné zariadenie, a v prípade zavádzania novej technológie. Aj keď ide o všeobecné požiadavky, sú zjavne relevantné pre aspekty týkajúce sa alternatívnych chladív, keďže zaobchádzanie s týmito chladivami a ich používanie by mohlo pre pracovníkov predstavovať riziko. Otázka zavádzania nových technológií je v tomto kontexte obzvlášť relevantná. Konkrétne otázky rizika a bezpečnosti pri práci sú predmetom aj ďalších konkrétnych smerníc, ako napríklad smerníc týkajúcich sa tlakových zariadení a výbušných atmosfér. V smernici 2014/68/EÚ o tlakových zariadeniach, ktorá je relevantná pre zariadenia, v ktorých sa používa napr. CO2, sa odkazuje na odbornú prípravu, ktorú vyžadujú notifikované orgány, organizácie tretích strán a inšpektoráty používateľov. Smernica 2014/34/EÚ o výbušných atmosférach a smernica 1999/92/ES o bezpečnosti a ochrane zdravia pracovníkov sú kľúčovými európskymi právnymi predpismi o bezpečnostných požiadavkách vo vzťahu k výbušným atmosféram a k zlepšovaniu bezpečnosti a ochrany zdravia pracovníkov potenciálne ohrozených výbušným prostredím. Tieto požiadavky sú relevantné pre horľavé alternatívne chladivá, ako sú uhľovodíky alebo HFO. Na pracovníkov, ktorí sú zodpovední za vykonávanie kontrol zhody, sa vzťahujú konkrétne požiadavky na odbornú prípravu. V smernici 1999/92/ES sa aj zamestnávateľom ukladá zodpovednosť za poskytnutie príslušnej odbornej prípravy na prácu vo vzťahu k rizikám vyplývajúcim z výbušných atmosfér, pričom smernica neodkazuje konkrétne na alternatívne chladivá, ale obsahuje relevantné aspekty, ako sú povinnosť informovať o riziku výbuchu, vykonaných ochranných opatreniach, spôsobe vzniku rizika, správnom spôsobe práce so zariadením, osobných ochranných prostriedkoch, ktoré je potrebné nosiť, a dostupnosti návodu na obsluhu. Povinnosť poskytnúť odbornú prípravu sa vzťahuje aj na externých dodávateľov.

Okrem toho existuje viacero smerníc o bezpečnosti výrobkov, ktoré obsahujú požiadavky na umiestňovanie určitých typov výrobkov na trh a sú určené na pomoc pri podpore jednotného trhu. Vo všeobecnosti sú zamerané na výrobcov, a preto namiesto požiadaviek v súvislosti s odbornou prípravou osôb zaobchádzajúcich s alternatívnymi chladivami sa v nich na výrobcov kladú požiadavky v súvislosti s výrobkom a poskytovaním informácií o výrobku. V právnych predpisoch o bezpečnosti výrobkov vrátane smerníc 2014/35/EÚ, 2014/30/EÚ a smernice 2006/42/ES sa nestanovujú konkrétne požiadavky na odbornú prípravu v súvislosti s používaním alternatívnych chladív a bezpečným zaobchádzaním s nimi, stanovujú sa v nich však požiadavky na odbornú prípravu osôb zodpovedných za vykonávanie posúdenia zhody a spoluprácu pri výkone odbornej prípravy medzi zodpovednými orgánmi členských štátov, ktoré sú zodpovedné za bezpečnosť výrobkov. Všetky tieto právne predpisy sú smernice, a preto sa členským štátom pri vykonávaní ponecháva určitý priestor. Prístup, ktorý sa uplatňuje pri alternatívnych chladivách, sa preto jednoznačne líši od prístupu opísaného v nariadení o fluórovaných skleníkových plynoch, ktoré je priamo uplatniteľné. V relevantných smerniciach sa napríklad neuvádzajú žiadne konkrétne minimálne požiadavky EÚ na alternatívne chladivá ani žiadne povinné európske certifikačné systémy. Zamestnávatelia majú viesť záznamy o odbornej príprave, ktorú zamestnancom poskytli, ale na úrovni EÚ nie je vymedzená žiadna rola pre certifikačné orgány v oblasti chladenia. Neexistencia záväzných minimálnych noriem EÚ a požiadaviek na certifikáciu v rámci EÚ môže viesť niektoré spoločnosti k názoru, že žiadne povinné požiadavky na odbornú prípravu neexistujú. Rozhodne to však tak nie je. Je potrebné skonštatovať aj, že záväzné požiadavky na odbornú prípravu a spôsobilosť sú stanovené v dvoch normách EN, ktoré sa vzťahujú na chladivá vrátane fluórovaných skleníkových plynov a ich alternatív. Konkrétne norma EN13313 sa týka spôsobilosti pracovníkov, ktorí zaobchádzajú s chladiacimi systémami a tepelnými čerpadlami. Vymedzujú sa v nej činnosti týkajúce sa chladiarenských obvodov a s tým súvisiaci profil schopností a stanovujú sa postupy a rámec na posudzovanie schopností osôb, ktoré vykonávajú tieto činnosti, ako aj systém certifikácie. Patria sem napríklad aspekty týkajúce sa alternatívnych chladív, ako sú horľavosť, toxicita a tlak, informácie o úrovni spôsobilosti v súvislosti s jednotlivými časťami pracovného procesu, napr. konštrukcia, montáž, prevádzka, všeobecná údržba, vyradenie z prevádzky atď. Ďalšou kľúčovou normou pre chladivá je norma EN378, ktorá obsahuje (v EN378-4) prvky odbornej prípravy relevantné pre alternatívne chladivá, ktoré sú horľavé. Súhrnne z analýzy právnych predpisov EÚ vyplýva, že vo viacerých smerniciach EÚ sa už vyžaduje, aby pracovníci, ktorí pracujú s alternatívnymi chladivami, absolvovali primeranú odbornú prípravu. Existuje aj povinná požiadavka zabezpečiť, aby personál, ktorý zaobchádza s alternatívnymi chladivami, absolvoval primeranú odbornú prípravu na ochranu pred bezpečnostnými rizikami – predovšetkým rizikami týkajúcimi sa používania horľavých alternatívnych chladív a rizikami spojenými s používaním zariadení pod vysokým tlakom. V týchto právnych predpisoch sa zamestnávateľom ukladá povinnosť zabezpečiť náležité posúdenie rizík a poskytnúť zamestnancom ako súčasť procesu znižovania rizika náležitú odbornú prípravu. Tieto požiadavky sa vzťahujú na konštruktérov výrobkov, ktorí pracujú pre výrobcov zariadení, ako aj na technických pracovníkov, ktorí vykonávajú montáž, údržbu a vyradenie z prevádzky na konci životnosti. Podľa existujúcich smerníc by bolo nelegálne, ak by zamestnávateľ dovolil zamestnancovi pracovať so systémami používajúcimi napríklad horľavé chladivá bez príslušnej odbornej prípravy. Povinné požiadavky na odbornú prípravu zameranú na alternatívne chladivá sú menej záväzné než požiadavky týkajúce sa fluórovaných skleníkových plynov, ale ak sa požiadavky smerníc uvedených v tabuľke 1 spoja s požiadavkami uvedenými v norme EN 13313, predstavujú dobrý právny rámec pre požiadavky na odbornú prípravu.5 V rámci zasadnutia konzultačného fóra, ktoré sa konalo 10. septembra 2015, sa preto diskutovalo o súčasnom uvedenom právnom rámci, pokiaľ ide o poskytovanie odbornej prípravy v oblasti alternatívnych chladív a predbežný záver, že súčasný právny rámec, aj keď nie je záväzný na úrovni EÚ, poskytuje dostatočný právny základ na poskytovanie odbornej prípravy v oblasti alternatívnych chladív na zaručenie ich bezpečného používania. Členovia konzultačného fóra vo všeobecnosti akceptovali tento názor.5 Niektoré zainteresované strany však poukázali na to, že harmonizované podrobné pravidlá na úrovni EÚ by mohli zamestnávateľom zjednodušiť rozhodnutia o odbornej príprave a proces certifikácie by mohol pomôcť pri monitorovaní absolvovania odbornej prípravy. Ďalšie strany však upozorňovali na to, že každé ďalšie zákonné požiadavky na alternatívne chladivá by mohli ešte viac brániť ich zavedeniu a používaniu. 3.Dostupnosť odbornej prípravy v členských štátoch Obslužný personál, ktorý zaobchádza so zariadeniami s fluórovanými skleníkovými plynmi, bude pravdepodobne takisto personálom, ktorý tieto služby bude poskytovať pri zariadeniach, v ktorých sa používajú alternatívne chladivá. V súlade s požiadavkami predošlého nariadenia o fluórovaných plynoch [nariadenie (ES) č. 842/2006] všetky členské štáty oznámili systémy certifikácie a odbornej prípravy na používanie zariadení obsahujúcich fluórované skleníkové plyny v relevantných odvetviach. Na základe prieskumu zameraného na orgány členských štátov sa zistilo, že v súčasnosti celkovo 160 000 technických pracovníkov, vyškolených a certifikovaných v oblasti fluórovaných plynov, pracuje na stacionárnych chladiacich systémoch, klimatizačných systémoch a systémoch tepelných čerpadiel, a títo pracovníci pracujú pre celkovo 40 000 spoločností. Na 100 000 obyvateľov pripadá v priemere 40 technických pracovníkov vyškolených a certifikovaných v oblasti fluórovaných plynov a 10 certifikovaných spoločností. Trh je ovládaný veľkým počtom veľmi malých spoločností. Šestnásť členských štátov informovalo o disponovaní centrálnym registrom zamestnancov a spoločností a možnosti poskytnúť prístup k zoznamom technických pracovníkov a spoločností, ktoré majú certifikáciu v súvislosti s fluórovanými skleníkovými plynmi. Centrálne registre sú užitočné pre koncových používateľov, ktorí si chcú overiť, že využívajú služby náležite certifikovaných technických pracovníkov. V členských štátoch bez centrálneho registra sa takéto kontroly musia vykonávať prostredníctvom relevantného certifikačného orgánu. Súčasná situácia, pokiaľ ide o dostupnosť odbornej prípravy zameranej na alternatívne chladivá, je zhrnutá v tabuľke 2. Pomerne vysoký podiel (71 %) členských štátov má k dispozícii odbornú prípravu, pokiaľ ide o amoniak (keďže toto chladivo sa už používa dlhú dobu), ale pri iných alternatívnych chladivách je dostupnosť oveľa nižšia. Percentuálny podiel technických pracovníkov, ktorí sú vyškolení v oblasti rôznych alternatívnych chladív, na celkovom počte technických pracovníkov, ktorí sú vyškolení v oblasti fluórovaných plynov, je v EÚ veľmi nízky (0 – 2,3 %). Na rozdiel od fluórovaných skleníkových plynov, pri ktorých existuje povinný systém certifikácie, ktorý štátnym úradníkom členských štátov poskytuje spôsob, ako získať presné údaje o počte certifikovaných technických pracovníkov, v prípade alternatívnych chladív takéto niečo nie je k dispozícii. Je preto pravdepodobné, že skutočné počty osôb vyškolených v oblasti alternatívnych chladív sú vyššie ako počty zistené v prieskume. Napriek tomu je však absolvovanie odbornej prípravy v oblasti alternatívnych chladív podľa všetkého stále na nízkej úrovni. Tabuľka 2: Analýza odbornej prípravy v oblasti chladív, ktoré sú šetrné ku klíme a predstavujú alternatívu k fluórovaným skleníkovým plynom Amoniak CO2 Uhľovodíky: malé hermetické systémy Uhľovodíky: väčšie systémy (delené systémy, chladiče) HFO Odborná príprava dostupná v krajine (% členských štátov) 71 % 52 % 48 % 35 % 20 % Podiel zamestnancov s certifikáciou v oblasti fluórovaných plynov, ktorí sú vyškolení v oblasti alternatívnych chladív 2,3 % 2,2 % 0,7 % 0,05 % 0 % Odborná príprava zahŕňa teoretické poznatky, ako aj praktickú prípravu týkajúcu sa príslušného zariadenia. Praktická príprava je nákladovo náročnejšia, keďže si vyžaduje zriadenie dostatočne dobre vybavených školiacich stredísk. Niektoré relevantné školiace strediská už v členských štátoch existujú, v 14 členských štátoch bolo identifikovaných asi 90 stredísk poskytujúcich teoretickú prípravu a asi 50 stredísk poskytujúcich praktickú prípravu. Z územného rozloženia vyplýva, že dostupnosť takýchto zariadení je v niektorých členských štátoch oveľa lepšia ako v iných. Štruktúra tohto odvetvia, v ktorom dominujú mikropodniky, môže predstavovať prekážku začatia odbornej prípravy v oblasti alternatív šetrných ku klíme. Pre veľmi malé spoločnosti je relatívne náročné financovať odbornú prípravu pre širokú škálu alternatív, ktoré sa stávajú dostupnými. Viaceré členské štáty informovali o iniciatívach zameraných na zvýšenie miery absolvovania odbornej prípravy týkajúcej sa alternatívnych chladív šetrných ku klíme. Niektoré členské štáty zahrnú aspekty týchto alternatívnych chladív do kvalifikácie v rámci odbornej prípravy (Spojené kráľovstvo, Španielsko), iné plánujú zriadiť dodatočné konkrétne školiace zariadenia (Nemecko, Holandsko) a niektoré financujú projekty zamerané na know-how v oblasti odbornej prípravy, podporu alternatívnych chladív a zvyšovanie povedomia spoločností o potrebe odbornej prípravy (Bulharsko, Estónsko). Okrem toho niektoré vnútroštátne organizácie odbornej prípravy plánujú zlepšiť prípravu zameranú na alternatívne chladivá (Fínsko). 4.Súkromný sektor a iné iniciatívy Napriek tomu, že na úrovni EÚ neexistujú záväzné požiadavky týkajúce sa alternatívnych chladív, v odvetví sa pripravujú konkrétne iniciatívy zamerané na odbornú prípravu v oblasti alternatívnych chladív, a to čiastočne vzhľadom na zákonné bezpečnostné požiadavky a iné požiadavky, ktoré sa spomínajú v odseku 2. Výrobcovia výrobkov, v ktorých sa používajú alternatívne chladivá, tak vo väčšine prípadov sami poskytujú odbornú prípravu, ako aj zamestnancov určených na vykonávanie údržby pre koncového používateľa. Vzťahuje sa to napríklad na veľké centralizované chladiace systémy na báze CO2 v supermarketoch.

Navyše, Európska asociácia pre klimatizáciu a chladenie (AREA) uverejnila príručku k minimálnym požiadavkám na odbornú prípravu a certifikáciu dodávateľov. Tieto požiadavky sú v súlade s normou EN 13313 (Chladiace systémy a tepelné čerpadlá. Spôsobilosť pracovníkov). V dokumentoch asociácie AREA sa uvádza komplexný rámec odbornej prípravy, ako aj návrhy štruktúry kurzov zameraných na amoniak, CO2 a uhľovodíky. Solídny základ pre budúce činnosti v oblasti odbornej prípravy, predovšetkým pre teoretickú odbornú prípravu, v rámci celej EÚ nakoniec poskytuje projekt Reálne alternatívy, pri ktorom ide o iniciatívu viacerých krajín v oblasti odbornej prípravy, ktorú podporuje Európska komisia, Program OSN pre životné prostredie a viacero spoločností. V rámci tohto programu sa vytvoril komplexný súbor materiálov odbornej prípravy vrátane modulov pre elektronické učenie sa v oblasti alternatívnych chladív šetrných ku klíme, pričom tieto materiály sú verejne dostupné na webovom sídle programu v šiestich jazykoch. 5.Prekážky z dôvodu nedostupnosti odbornej prípravy Otázku odbornej prípravy berú jednotlivé zúčastnené zainteresované strany veľmi vážne – či už ide o dodávateľov zariadení, obslužný personál, alebo koncových používateľov a zodpovedné orgány – a veľmi dobre si uvedomujú potrebu zabezpečiť viac primeranej odbornej prípravy, pokiaľ ide o zariadenia, v ktorých sa používajú alternatívne chladivá. Napriek tomu existuje viacero nedostatkov, ktoré boli zistené a môžu predstavovať prekážky, ak sa nebudú riešiť. 5.1 Dostupnosť primeraných materiálov odbornej prípravy Materiály odbornej prípravy, ktoré môžu podporiť programy odbornej prípravy pre alternatívne chladivá (norma EN 13331, usmernenia AREA, projekt Reálne alternatívy financovaný EÚ, mnohé vnútroštátne aktivity) sú dobre dostupné a mnohé z nich sú voľne dostupné pre technických pracovníkov vo všetkých členských štátoch. Môže to slúžiť ako platforma na lepšiu realizáciu odbornej prípravy, avšak okrem možnej potreby materiálov v inom jazyku je potrebný aj postupný neustály rozvoj, ktorý by odrážal zmeny, ako je zavádzanie nových noriem, nových alternatívnych chladív a technologického rozvoja a lepšie pochopenie spôsobu používania alternatívnych chladív šetrných ku klíme. Preklady do všetkých relevantných jazykov by takisto podporili širšie používanie v rámci EÚ. Tento prebiehajúci vývoj je potrebné ďalej podporovať. Kľúčom k úspechu bude podpora technických pracovníkov v celej EÚ, aby využívali zdroje na odbornú prípravu, ktoré sú už k dispozícii. 5.2 Nedostatok školiacich zariadení na praktickú odbornú prípravu Zatiaľ čo dostupnosť existujúcich materiálov, ako sú relevantné informačné dokumenty a softvér na teoretickú prípravu (buď prostredníctvom elektronického učenia sa, alebo v triedach), je primeraná, v niektorých regiónoch je podľa všetkého značný nedostatok školiacich zariadení na praktickú odbornú prípravu zameranú na relevantné zariadenia. Predpokladá sa, že pomalé zabezpečovanie primeraného počtu školiacich zariadení súvisí s investičnými nákladmi na zriadenie takýchto zariadení, ako aj s prevádzkovými nákladmi. Príslušné orgány na všetkých úrovniach by mali zvážiť spôsoby, ako podporiť viac investícií do takýchto zariadení v spolupráci so združeniami zastupujúcimi dodávateľov a poskytovateľov zariadení, ako aj s vysokými školami, odbornými vzdelávacími centrami, odborovými zväzmi a súkromnými školami odbornej prípravy. 5.3 Nedostatok vyškolených inžinierov a technických pracovníkov Napriek dostupnosti dobrých materiálov odbornej prípravy je jasné, že súčasný stav absolvovania odbornej prípravy je príliš nízky na to, aby zodpovedal stredno- a dlhodobým požiadavkám v rámci postupného znižovania objemu HFC. Miera pripravenosti na alternatívne chladivá vrátane amoniaku, CO2, uhľovodíkov a HFO vo všeobecnosti nie je dostatočná. Platí to pre technických pracovníkov, ktorí vykonávajú montáže a údržbu, ako aj pre odborných inžinierov, ktorí navrhujú a konštruujú zariadenia. Zatiaľ čo v súčasnosti je používanie alternatívnych chladív relatívne obmedzené, bude potrebné, aby bol čoraz väčší počet vyškolených technických pracovníkov pripravený na zavádzanie alternatívnych chladív, keďže náročnosť postupného znižovania objemu HFC sa čoraz viac zvyšuje. Už v roku 2018 musí byť dostupnosť HFC (meraná v ekvivalentoch CO2) znížená o 37 % v porovnaní s rokom 2015. V tom čase bude dôležité, aby bol vyškolený už oveľa vyšší podiel technických pracovníkov. V niektorých regiónoch predstavuje nedostatok vyškolených poskytovateľov služieb významný faktor pri neúčasti na prechode na alternatívne chladivá, napr. na používanie CO2 v oblasti komerčného chladenia. Bude dôležité podporiť rýchle absolvovanie odbornej prípravy a rozdeliť v tejto súvislosti úlohy medzi relevantné orgány, odborové združenia v rámci odvetvia, výrobcov zariadení, ako aj organizácie odbornej prípravy. Sú potrebné kampane na zvyšovanie povedomia medzi koncovými používateľmi a v rámci distribučného reťazca zariadení (napr. veľkoobchodníci, supermarkety, prevádzkovatelia veľkých budov) na podporu odbornej prípravy a uľahčenie výmeny najlepších postupov. Jedným z možných spôsobov, ako dosiahnuť znásobenie tohto úsilia a vyriešiť existujúcu územnú nerovnováhu, je využitie programov na školenie školiteľov. Okrem výrobcov zariadení, ktorí zabezpečujú, aby obslužný personál bol vyškolený v oblasti technológií, ktoré sa práve zavádzajú, veľkí koncoví používatelia (t. j. veľkí maloobchodníci) môžu mať významný vplyv, najmä ak budú vyžadovať, aby s ich systémami pracovali len náležite vyškolení technickí pracovníci. Niektoré priemyselné asociácie na vnútroštátnej úrovni zvažujú vymedzenie minimálnych požiadaviek alebo stanovenie systému „preukazov zručností“ na dobrovoľnej báze, ktorý by technickým pracovníkom poskytol úradný záznam o ich odbornej príprave a prehľad ich zručností. 6.Záver V zmysle článku 21 ods. 6 nariadenia (EÚ) č. 517/2014 Komisia preskúmala právne predpisy EÚ týkajúce sa odbornej prípravy fyzických osôb na bezpečné zaobchádzanie s alternatívnymi chladivami, ktorými sa nahrádzajú fluórované skleníkové plyny. Na základe tohto posúdenia je možné skonštatovať, že legislatívny rámec doplnený existujúcimi normami na európskej úrovni je podľa všetkého do veľkej miery vhodný na zabezpečenie bezpečného zaobchádzania s takýmito zariadeniami za predpokladu dodržiavania týchto pravidiel. V súčasnosti preto v tejto veci podľa všetkého nie sú potrebné ďalšie legislatívne opatrenia na úrovni EÚ.